เริ่ม 17 กรกฎาคมนี้ เพิ่มสลากดิจิทัลเข้าระบบ ตั้งเป้าภายในปีนี้ไม่ต่ำกว่า 10 ล้านใบ
นายอนุชา นาคาศัย รัฐมนตรีประจำสำนักนายกรัฐมนตรี ประธานคณะกรรมการแก้ไขปัญหาการจำหน่ายสลากเกินราคา เปิดเผยว่า การจำหน่ายสลากดิจิทัล 2 งวดที่ผ่านมา ประสบความสำเร็จอย่างมากในการแก้ไขปัญหาสลากเกินราคา ทำให้เห็นว่าสลากราคา 80 บาทมีอยู่จริง ประชาชนให้ความสนใจสนับสนุนระบบของการขายสลากดิจิทัลผ่านแอปพลิเคชันเป๋าตัง เพราะเชื่อมั่นในระบบและความปลอดภัย เนื่องจากเป็นการดำเนินการโดยหน่วยงานรัฐ ประกอบกับสามารถซื้อสลากเลขที่ต้องการได้และมีระบบการแจ้งเตือนเมื่อถูกรางวัล ขณะที่การขึ้นเงินรางวัลเป็นไปอย่างสะดวกและไม่ยุ่งยาก ตอบโจทย์ความต้องการของประชาชน ทั้งนี้ จะมีการเพิ่มจำนวนสลากเข้าในระบบอย่างแน่นอน โดยจะเริ่มตั้งแต่วันที่ 17 กรกฎาคม 2565 เป็นต้นไป ส่วนจะเพิ่มจำนวนเท่าใด คณะกรรมการสลากกินแบ่งรัฐบาล จะมีการพิจารณาอีกครั้งในวันที่ 23 มิถุนายน 2565 นี้ ตั้งเป้าภายในปีนี้ จำนวนสลากดิจิทัลจะมีไม่น้อยกว่า 10 ล้านใบรัฐมนตรีประจำสำนักนายกรัฐมนตรี ย้ำว่า การจำหน่ายสลากดิจิทัล นอกจากจะบรรเทาความรุนแรงของปัญหาสลากเกินราคาที่เรื้อรังมานาน ยังตอบสนองนโยบายของรัฐบาลที่ให้ความสำคัญต่อการเข้าสู่ระบบเศรษฐกิจดิจิทัล เพื่อยกระดับคุณภาพชีวิตของประชาชนให้ดียิ่งขึ้น ควบคู่กับความพร้อมของสังคมไร้เงินสด ที่จะนำไปสู่การยกระดับการแข่งขันในด้านสังคมเศรษฐกิจดิจิทัลของประเทศ ซึ่งโครงการสลากดิจิทัล ถือเป็นก้าวสำคัญของการเข้าสู่สังคมไร้เงินสด นอกเหนือจากอีกหลายโครงการที่รัฐบาลได้พัฒนาแพลตฟอร์มต่างๆ จนประสบผลสำเร็จสำหรับความคืบหน้าโครงการจุดจำหน่ายสลาก 80 ในงวดวันที่ 16 กรกฎาคมนี้ จะมีทั้งหมด 677 จุดทั่วประเทศ ส่วนโครงการรับสมัครผู้ซื้อ-จองล่วงหน้า ขณะนี้ได้คัดกรองและตรวจคุณสมบัติใกล้แล้วเสร็จ คาดว่าจะดำเนินการคัดเลือกได้ภายในเดือนกรกฎาคมนี้